Ronos slėnio vynas

Ronos slėnio vynas – prancūziškas vynas, gaminamas Ronos upės slėnyje Pietų Prancūzijoje.

Ronos slėnio regione vynuogės auginamos 73000 hektarų plote, pagaminama apie 3,5 mln. hektolitrų (apie 465 mln. butelių) vyno. Regione veikia ~7000 vyndarystės ūkių, iš jų ~5000 yra susivieniję į kooperatyvus. Manoma, kad Ronos slėnyje vynuogės pradėtos auginti ~600 m. pr. m. e.

Regionai 
Ronos slėnio vyndarystės regionas skiriamas į 2 pagrindines dalis – šiaurinę (nuo Vienos iki Valanso miestų) ir pietinę (nuo Montelimaro iki Arlio).

Šiaurinė Rona 
Šiaurinė Ronos slėnio dalis pasižymi žemyniniu klimatu – žiemos šaltos, o vasaros karštos. Regione auginama tik 1 raudonųjų vynuogių veislė – Syrah (Australijoje dar vadinama Shiraz). Baltiesiems vynams auginamos Viognier, Marsanne ir Roussanne veislių vynuogės, kartais maišomos į raudonąjį vyną.

Šiaurinės Ronos slėnio dalies apeliacijos (iš šiaurės į pietus):
 Côte-Rôtie – raudonajame vyne iki 20 % Viognier veislės vynuogių
 Condrieu – baltieji vynai tik iš Viognier
 Château-Grillet – baltieji vynai tik iš Viognier
 Saint-Joseph – raudonajame vyne iki 10 % Marsanne ir Roussanne, baltieji tik iš Marsanne ir Roussanne
 Cornas – raudonasis tik Syrah vynas
 Saint-Péray – baltieji ir putojantys vynai tik iš Marsanne ir Roussanne
 Hermitage – raudonajame vyne iki 15 % Marsanne ir Roussanne, baltieji tik iš Marsanne ir Roussanne
 Crozes-Hermitage AOC – raudonajame vyne iki 15 % Marsanne ir Roussanne, baltieji tik iš Marsanne ir Roussanne.

Pietinė Rona 
Pietinėje Ronos slėnio dalyje vyrauja Viduržemio jūros klimatas – žiemos švelnios, o vasaros karštos. Dažnos sausros, kai kuriose vietose vynuogynai papildomai drėkinami. Raudoniesiems vynams auginamos Grenache, Syrah, Mourvedre, Carignan ir Cinsaut veislių vynuogės, baltiesiems – Ugni Blanc, Roussanne, Bourboulenc, Picpoul ir Clairette. Regione gaminami ir spirituoti vynai (Vin doux naturel).

Pietinės Ronos slėnio dalies apeliacijos (iš šiaurės į pietus):
 Clairette de Die
 Crémant de Die
 Coteaux de Die
 Châtillon-en-Diois
 Côtes du Vivarais
 Coteaux du Tricastin
 Gigondas
 Muscat de Beaumes-de-Venise – tik baltieji vynai
 Côtes du Ventoux
 Châteauneuf-du-Pape – vienas didžiausių pietinės Ronos vyndarystės sričių. Raudonieji vynai iš 13 vynuogių veislių (dominuoja Grenache Noir)
 Vacqueyras
 Tavel
 Lirac
 Rasteau 
 Côtes du Luberon – vynas, artimas Provanso vynams
 Clairette de Bellegarde
 Costières de Nîmes – administraciškai priskiriamos Ronos vyndarystės regionui, vynas artimas gaminamam Langedoko-Rusijono regione.

Bendros apeliacijos 
1937 m. dekretu sukurta Côtes-du-Rhône apeliacija, kuri taikoma ~44 000 hektarų plotui (taigi daugiau nei pusei viso Ronos slėnio vynuogynų) 6 departamentuose (tiek šiaurinėje, tiek pietinėje Ronos slėnio dalyje).

1966 m. dekretu sukurta Côtes-du-Rhône-villages apeliacija, taikoma 95 komunų, išsidėsčiusių 4 departamentuose, teritorijoms.

Nuorodos 
 Ronos slėnio vyndarystės regiono žemėlapis 

Vynas
Prancūziška virtuvė